
Uznesenie Okresný súd Nové Zámky v exekučnej veci oprávneného: Dôvera zdravotná poisťovňa, a.s., IČO: 35942436 Einsteinova 25 851 01 Bratislava proti povinnému: A. B. C., nar. XX.X.XXXX B. XXX XXX XX B. o vymoženie 100,51 eura, o návrhu oprávneného na zastavenie exekúcie, takto rozhodol: I.
Súd exekúciu z a s t a v u j e.
II. Povinná je p o v i n n á zaplatiť súdnemu exekútorovi JUDr. Ladislavovi Kováčovi, PhD., Exekútorský úrad so sídlom Južná trieda č. 93, 040 01 Košice, IČO: 35505222, z titulu odmeny a náhrady trov v sume exekúcie 40,84 eura a to do 15 dní, po právoplatnosti tohto uznesenia. odôvodnenie: 1.) Oprávnený sa svojím návrhom na vykonanie exekúcie, doručeným súdu spolu so žiadosťou súdneho exekútora: JUDr. Ladislava Kováča, PhD., Exekútorský úrad so sídlom Južná trieda č. 93, 040 01 Košice, IČO: 35505222 o vydanie poverenia, domáhal výkonu rozhodnutia, na základe výkazu nedoplatkov vydaného Dôvera zdravotná poisťovňa, a.s. v Bratislave, číslo konania 1401300272 zo dňa 16.2.2014. 2.) Súd vydal dňa 20.6.2014 poverenie na vykonanie exekúcie č. 5404122880 pre súdneho exekútora JUDr. Ladislava Kováča, PhD., ktorý dňa 12. januára 2015 postúpil námietky povinnej voči exekúcii a uviedol že námietky povinnej boli podané v zákonom stanovenej lehote na podanie námietok. Povinná v námietkach uviedla, že je toho názoru, že po vzniku exekučného titulu nastali okolnosti, ktoré spôsobili zánik vymáhaného nároku. Povinná ďalej uviedla, že vymáhanú sumu 100,51 eur uhradila príkazom na úhradu. Oprávnený sa vyjadril k námietkam povinnej proti exekúcii dňa 19.1.2015 tak, že predmetom exekúcie je výkaz nedoplatkov vydaného Dôvera zdravotná poisťovňa, a.s. v Bratislave, číslo konania 1401300272 zo dňa 16.2.2014, ktorý bol povinnej odosielaný preukázaným spôsobom doručenia doporučene do vlastných rúk. Predmetný výkaz nedoplatkov si povinná osobne prevzala dňa 20.02.2014. Márnym uplynutím lehoty na podanie námietok nadobudol výkaz nedoplatku právoplatnosť a vykonateľnosť, t.j. stal sa exekučným titulom. Z dôvodu, že oprávnený neevidoval prijaté finančné plnenie, bol dôvodne uplatnený návrh na vykonanie exekúcie. Povinná nepredložila v námietkach relevantné doklady, ktoré by mali vplyv na výšku vymáhanej pohľadávky. Na základe uvedeného oprávnený trvá na podanom návrhu na vykonanie exekúcie.
3.) Oprávnený prostredníctvom exekútora podaním zo dňa 26.9.2017 doručil súdu návrh oprávneného na zastavenie exekúcie, pričom svoj návrh nijako neodôvodnil, to nie je síce povinnosť oprávneného, ale ani neuviedol, akým spôsobom bola zaplatená pohľadávka, či už aj s trovami exekúcie. Súdny exekútor na výzvu súdu zo dňa 15.08.2025 k tomuto návrhu uviedol, že si trovy exekúcie žiada priznať v minimálnej výške 33,19 eura + 23% DPH, spolu v sume 40,84 eura, pričom neuviedol, ktorý z účastníkov exekučného konania má tieto trovy uhradiť. 4.) Podľa § 50 ods. 1) Exekučného poriadku, môže povinný vzniesť u exekútora povereného vykonaní exekúcie do 14 dní od doručenia upovedomenia o začatí exekúcie, ak po vzniku exekučného titulu nastali okolnosti, ktoré spôsobili zánik vymáhaného nároku alebo bránia jeho vymáhateľnosti alebo ak sú dané dôvody, pre ktoré je exekúcia neprípustná. Námietky musia byť odôvodnené a na dodatočné dôvody sa neprihliadne. 5.) Podľa § 57 ods. 2) Exekučného poriadku, exekúciu môže súd zastaviť aj vtedy, ak to vyplýva z ustanovení tohto alebo osobitného zákona. 6.) Podľa § 57 ods. 1 písm. c) Exekučného poriadku, exekúciu súd zastaví, ak zastavenie exekúcie navrhol ten, kto navrhol jej vykonanie. 7.) Podľa § 14 ods. 1 vyhlášky MSSR č. 288/1995 Z.z. o odmenách a náhradách súdnych exekútorov, ak je súdny exekútor vylúčený z vykonávania exekúcie alebo ak exekúciu súd zastaví, odmena súdneho exekútora za výkon exekučnej činnosti sa určuje paušálnou sumou za jednotlivé úkony exekučnej činnosti najmenej 33,19 eura. 8.) Podľa § 18 ods. 3 vyhlášky MSSR č. 288/1995 Z.z. o odmenách a náhradách súdnych exekútorov, ak je advokát platiteľom dane z pridanej hodnoty, zvyšuje sa odmena a náhrady podľa tejto vyhlášky o daň z pridanej hodnoty, ktorú je advokát povinný platiť podľa osobitného predpisu. 9.) Podľa § 200 odsek 2 Exekučného poriadku, ak súd rozhodne o zastavení exekúcie, rozhodne aj o tom, kto a v akej výške platí trovy exekúcie. 10.) Podľa § 4 ods. 2 písm. a) zákona č 233/2019 Z.z. o ukončení niektorých exekučných konaní rozhodnou dobou je doba piatich rokov. Rozhodná doba plynie odo dňa doručenia prvotného poverenia na vykonanie exekúcie súdnemu exekútorovi (ďalej len „exekútor“), ak § 4 neustanovuje inak; na zmenu exekútora sa neprihliada. 11.) Podľa § 4 ods. 2 písm. a) zákona č 233/2019 Z.z. o ukončení niektorých exekučných konaní a o zmene a doplnení niektorých zákonov (ZoUNEK) rozhodná doba podľa § 3 neuplynie skôr ako 12 mesiacov od právoplatnosti rozhodnutia súdu, ak súd ku dňu, keď sa má stará exekúcia zastaviť, rozhoduje námietkach proti starej exekúcii. 12.) Podľa § 243h ods. 1 veta prvá Exekučného poriadku ak tento zákon v §243i až 243k neustanovuje inak, exekučné konania začaté pred 1. aprílom 2017 sa dokončia podľa predpisov účinných do 31. marca 2017. 13.) Súdny exekútor správne postupoval podľa § 4 ods. 2 písm. a) ZoUNEK s tým, že nevydal upovedomenie o zastavení starej exekúcie, pretože boli podané námietky proti exekúcii. Vzhľadom na späťvzatie návrhu na vykonanie exekúcie zo dňa 29. septembra 2017, súd exekúciu zastavil bez rozhodovania o námietkach proti exekúcii z dôvodu, že v čase, keď boli námietky podané dňa 7.1.2015, resp. 28.10.2016, oprávnený trval na podanom návrhu na vykonanie exekúcie. Súd rozhodol o námietkach proti exekúcii tak, že exekúciu zastavil podľa § 57 ods. 1 písmena c) Exekučného poriadku - podľa návrhu oprávneného zo dňa 26.9.2017. O trovách exekúcie rozhodol súd tak, že ich súdnemu exekútorovi priznal tak, ako si ich žiadal priznať v minimálnej odmene + 23% DPH, vzhľadom k tomu, že od 01. januára 2025 je suma DPH 23%, pričom na ich úhradu zaviazal povinnú z dôvodu, že návrh na vykonanie exekúcie bol podaný dôvodne, oprávnený aj po podaní námietok proti exekúcii trval na exekúcii a až následne, dňa 29. septembra 2017 bol podaný návrh oprávneného na zastavenie exekúcie.
Vzhľadom k tomu, že súd sa až na výzvu zo dňa 15.08.2025 dozvedel, že si bude súdny exekútor uplatňovať trovy exekúcie, a v akej sume, súd náhradu trov exekúcie zaviazal povinnú, pretože, ak povinná si aj vydokladovala u oprávneného zaplatenie uvedenej sumy, ani oprávnený nemohol vedieť, či si bude súdny exekútor žiadať trovy exekúcie, ak áno v akej sume. Preto na tieto trovy súd ich úhrade zaviazal povinnú, keďže má za to, že trovy exekúcie neboli zaplatené. Vzhľadom na vyššie uvedené skutočnosti a zákonné ustanovenie rozhodol súd tak, ako je to uvedené vo výrokovej časti tohto rozhodnutia. Poučenie: Proti tomuto uzneseniu nie je prípustné odvolanie. Proti uzneseniu súdu prvej inštancie vydanému súdnym úradníkom, ktoré treba doručiť, je prípustná sťažnosť. Sťažnosť môže podať ten, v koho neprospech bolo uznesenie vydané v lehote 15 dní od doručenia uznesenia na súde, ktorý napadnuté uznesenie vydal. O sťažnosti rozhoduje súd prvej inštancie spravidla bez nariadenia pojednávania. Ak nie je sťažnosť dôvodná, súd sťažnosť zamietne. Ak je sťažnosť dôvodná, súd napadnuté uznesenie zruší alebo zmení; v prípade zrušenia uznesenia je súdny úradník viazaný právnym názorom súdu.

